作者:方岳
標題:賀新涼・賀新郎
內容:雁向愁邊落。渺汀洲、孤雲細雨，暮天寒角。有美人兮山翠外，誰共霜橋月壑。想朋友、春猿秋鶴。竹屋一燈棋未了，問人間、局面如何著。風雨夜，更商略。六州鐵鑄從頭錯。笑歸來、冰鱸堪膾，雪螯堪嚼。莫遣孤舟橫浦漵，也怕浪狂風惡。且容把、釣綸收卻。雲外空山知何似，料清寒、只與梅花約。逋老句，底須作。